《送王宾察院提点成都席路刑狱》
宋代·张扩

三峡占地崄，风涛涨高秋。君还席未稳，忽理上水舟。

潭潭御史席，登用第一流。持斧亦间遣，平反要分忧。

岷峨接家山，民瘼不待求。身从日边来，弹压西南州。

风烟乱老眼，转觉诗语遒。平生补衮心，敢为衣锦留。

赋归摩刀环，趣觐瞻前旒。会收岩壑姿，入缀鹓鹭游。

谁云蜀道远，笑却万里愁。滟滪漫如马，莫作忠臣羞。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。